150 mediefolk fra ind- og udland var onsdag samlet til en stor mediekonference i Aalborg. Emnet var mediernes fremtid, og her er der nok at tage fat på. For der er sket et enormt skred i danskernes medieforbrugsvaner de seneste år. På gågaden i Aalborg tog én ung dame fat i TV2 Nords udsendtes medbragte avis og spurgte: - Hvad er det? Aldrig før har både aviser og tv-medier været så pressede, som de er nu - og de er pressede fra alle sider. Danskerne får nemlig flere og flere af deres nyheder online, og medier bliver der flere og flere af. - Alle kan i princippet udgive nyheder i dag. Og det stille nogle andre krav til nyhedsmedier som for eksempel Nordjyske, siger Lars Holmgaard Christensen, lektor og medieforsker ved Aalborg Universitet. Han forudser dog ikke, at aviserne vil være uddøde og papiret en sagablot. De vil i stedet udkomme på en anden måde og have et andet indhold. - Hvis man ser historisk på det, kan man se, at da kuglepennen kom, forsvandt blyanten lidt. Når noget nyt kommer til, så får det gamle nogle nye funktioner, så hvad avisens funktion er om 10 år, det er svært at sige, siger Lars Holmgaard Christensen. Avisernes oplagstal er styrtdykket de seneste år, og det er slut for både trykte aviser og regionale tv-stationer med monopol på nyhederne. Derfor skal der tænkes nyt og hele tiden udvikles teknisk og digitalt. Det gælder altså en tv-station som TV2 Nord. - Jeg tror næppe, I vil lave tv på samme måde som nu om 10 år. Når jeg tænker på, hvor kæmpe store kameraerne var for 10 år siden, så tror jeg, at de snart vil blive noget mindre. Og jeg tænker også, at det bliver noget med at udkomme, nærmest mens man laver det, på platform, der understøtter livevideo, siger Lars Holmgaard Christensen.
Hvordan ser fremtidens medier ud? Det var det helt store spørgsmål for 150 mediefolk fra ind- og udland ved stor konference onsdag.